U Pojasu Gaze, obje strane prkose međunarodnom zahtjevu o trenutnom prekidu vatre; Izrael izvršio 40 zračnih udara, a Hamas raketirao Ashkelon
Izraelski zrakoplovi su na Gazu izbacivali letke, upozoravajući stanovništvo o daljnjem intenziviranju kampanje, koja je upravo ušla u 
Izrael je u subotu na Pojasu Gaze vršio napade iz zraka, s mora i s kopna, dok su militanti Hamasa ispaljivali rakete na teritorij Izraela – obje strane prkoseći međunarodnim zahtjevima za obustavom vatre. Izraelska vojska je izvršila više od 40 zračnih udara, ubivši najmanje 15 boraca Hamasa. Palestinsko medicinsko osoblje kaže da je granatom iz izraelskog tenka ubijeno najmanje osmero ljudi u izbjegličkom logoru Jabalya, na sjeveru Gaze. Izraelska vojska niječe da je izvela taj napad. Izraelski zrakoplovi su na Gazu izbacivali letke, upozoravajući stanovništvo o daljnjem intenziviranju kampanje, koja je upravo ušla u treći tjedan. U međuvremenu, Hamas je lansirao projektile na južni izraelski grad Ashkelon, u kojemu su ranjene najmanje tri osobe. U Kairu, predsjednik Palestinske uprave Mahmoud Abbas vodi razgovore s egipatskim predsjednikom Hosnijem Mubarakom o egipatskom prijedlogu prekida vatre. Gospodin Abbas poziva na usvajanje tog prijedloga, nazivajući ga 'jedinim mehanizmom' koji može okončati krvoproliće. I Hamas je poslao izaslanstvo u Kairo na razgovor o egipatskom prijedlogu. Izraelski udžnosnici posjetili su Egipat ranije proteklog tjedna. I Izrael i Hamas odbacili su rezoluciju Vijeća sigurnosti Ujedinjenih naroda kojom se poziva na trenutnu obustavu vatre. Izraelski premijer Ehud Olmert je rekao da će Izrael nastaviti operacije dok god budu ispaljivane rakete na izraelske civile. Hamas se zarekao da neće pristati ni na jedan plan o prekidu vatre kojim neće biti okonačana blokada Gaze. Medicinski dužnosnici u Gazi kažu da je najmanje 821 Palestinac poginuo u sukobu, pri čemu oni procjenjuje da oko polovinu poginulih čine civili. Izrael kaže da ne gađa civile, te optužuje borce Hamasa da lansiraju svoje projektile iz naseljenih područja. Stotine tisuća ljudi u Gazi suočeno je s nestašicama hrane, lijekova, vode i struje. Dužnosnici Ujedinjenih naroda kažu da će nastaviti humanitarne operacije čim bude moguće, nakon što su od Izraela primili uvjeravanja da će biti poštivana sigurnost humanitarnih djelatnika. Deseci tisuća ljudi izašli su u subotu na prosvjede protiv nasilja u Gazi u gradovima Zapadne Europe. U Londonu, prosvjednici su se okupili pred izraelskim veleposlanstvom, noseći ogromne transparente na kojima se napade naziva zločinom protiv čovječnosti. U Francuskoj, prosvjedi su održani u Parizu i desecima drugih gradova diljem zemlje. U Njemačkoj, uz Berlin, velik je prosvjed održan u Duisburgu, s desecima tisuća ljudi koji su tražili prekid blokade Gaze i trenutnu obustavu nasilja.